Ádám Tamás

*Készültem hiányodból*

Amikor jöttél, kiköltöztek

a muskátlik a teraszra, és

a cipőhúzó kanál is leesett

a polcról. Elhallgatott a rádió.

Az ágy rugói egyre halkabban

jajgattak, nem erre számítottak.

Készültem belőled, egyszer majd

érettségi tétel leszel, szíveket

foglaló harcos, aki mosolyogva

nyesi az önbizalmat. Eldönthetetlen,

hogy érkezésed szabaddá tett,

vagy tömlöcbe zárt.

Számozott téglákat dobok a

mérlegre, nem mozdul a mutató,

inkább mínuszba menne. Az

időmalom vaskorlátja sem bírja

már sokáig. Engem is a korlátok

zavartak.

Készültem hiányodból, helyére

került a mutató nélküli falióra,

a görbe konzervnyitó. Azóta a földön

alszom, várom, hogy feltámadjak.